|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2015 m. lapkričio 18 d. |
| įsakymu Nr. AD1-3393 |

**KAPAVIEČIŲ SKYRIMO KLaipėdos MIESTO KAPINĖSE**

**Tvarkos aprašas**

**I SKYRIUS**

**BENDROSIOS NUOSTATOS**

1. Kapaviečių skyrimo Klaipėdos miesto kapinėse tvarkos aprašas (toliau – Aprašas) reglamentuoja naujų kapaviečių skyrimo tvarką Klaipėdos miesto kapinėse.

2. Klaipėdos miesto savivaldybės administracijos (toliau – Savivaldybės administracija) Miesto ūkio departamento Kapinių priežiūros skyrius (toliau – Skyrius) savo veiklą organizuoja vadovaudamasis šiuo Aprašu.

3. Šiame Apraše įtvirtintos taisyklės taikomos tiek, kiek šios srities teisinių santykių nereglamentuoja Lietuvos Respublikos įstatymai ir kiti teisės aktai.

**II SKYRIUS**

**kapaviečių SKYRIMAS**

4. Klaipėdos miesto kapinėse kapavietės skiriamos laidojančiam asmeniui pateikus Klaipėdos miesto savivaldybės tarybos sprendimu dėl leidimo laidoti išdavimo, laidojimo ir kapinių lankymo Klaipėdos miesto kapinėse patvirtintu tvarkos aprašu nurodytus dokumentus.

5. Skyriaus darbuotojas (toliau – darbuotojas), gavęs prašymą, patikrina prašyme nurodytą informaciją, prašymą pateikusio asmens tapatybę, patikrina pateikiamus dokumentus: mirties liudijimą, kremacijos dokumentus, testamentą, įgaliojimą ir pan.

6. Atsižvelgiant į pateiktą prašymą, gali būti skiriama:

6.1. kapavietė;

6.2. niša kolumbariume.

7. Darbuotojas skiria naują kapavietę pagal laidojančio asmens prašymą:

7.1. vienvietę kapavietę;

7.2. šeimos kapavietę;

7.3. vietą urnai (-oms);

7.4. kitokių matmenų kapavietę pagal kapinių kvartalo schemą.

8. Urnoms laidoti gali būti skiriama kapavietė arba niša kolumbariume. Jei kolumbariumo niša įgyta nuosavybės pagrindais, laidojant pirmą kartą turi būti pateikta nišos pirkimo–pardavimo sutartis.

9. Naujame kvartale kapavietės suformuojamos atsižvelgiant į kvartalo matmenis ir numeruojamos iš kairės į dešinę. Naujo kvartalo schema teikiama tvirtinti Skyriaus vedėjui. Naujos kapavietės skiriamos eilės tvarka, atsižvelgiant į:

9.1. laidojimo datą, laiką ir technines priežastis. Vykstant laidojimams vieniems paskui kitą tame pačiame kapinių kvartale, siekiant suteikti mirusiojo artimiesiems privatumą atsisveikinant su velioniu, taip pat siekiant išvengti žemės ribos įgriuvimo tarp vienviečių kapaviečių ir siekiant sudaryti galimybę prieiti prie kapavietės per iškastos žemės kauburius, vienvietės ar šeimos kapavietės skiriamos per kelis kapus viena nuo kitos šachmatine tvarka. Vėliau skiriamos kapavietės laisvose tarp kapaviečių vietose (iš kairės į dešinę);

9.2. pripažintų tradicinių religinių bendruomenių laidojimo tradicijas: katalikų, liuteronų, pravoslavų, stačiatikių, žydų, musulmonų. Religinės bendruomenės, išskyrus katalikų, pravoslavų, stačiatikių, pateikia rašytinę informaciją apie mirusiojo narystę atitinkamoje bendruomenėje;

9.3. sezonines sąlygas. Esant drėgnajam sezonui ir susidarius laidojimo kvartale vandens telkiniams, esant laidojančio asmens prašymui dėl kapavietės skyrimo sausesnėje vietoje, darbuotojas surašo kvartalo apžiūros aktą, kuriame nurodo faktines aplinkybes, ir sprendimą dėl kapavietės skyrimo derina su Skyriaus vedėju. Siūloma iš eilės einanti vieta pagal kvartalo sueiliavimą;

9.4. laidojančio asmens prašymą. Jeigu šeimoje (tarp artimų giminaičių) yra judėjimo negalią turinčių asmenų, gali teikti prašymą skirti kapavietę arčiau kvartalo krašto. Teikiant prašymą, būtina pridėti neįgalumo pažymėjimą dėl judėjimo negalios. Darbuotojas išnagrinėja gautą prašymą bei pateiktus dokumentus ir sprendimą dėl kapavietės skyrimo derina su Skyriaus vedėju. Siūloma pirma vieta prie kvartalo krašto, atsižvelgiant į kvartalo sueiliavimą.

10. Laidojant Klaipėdos miesto garbės piliečius, Nepriklausomybės akto signatarus, žymius žmones, garsinančius Klaipėdos miestą, ir esant bendruomenės prašymui skirti kapavietę kitoje vietoje, Savivaldybės administracijos direktorius, atsižvelgdamas į velionio nuopelnus, gali tenkinti bendruomenės prašymą, jeigu toks sprendimas objektyviai galimas pagal kapinių schemą.

11. Esant poreikiui perlaidoti rezistentų ir kitų asmenų, nužudytų okupacinių režimų metu, palaikus, perlaidojimas įforminamas ir kapavietės vieta skiriama Savivaldybės administracijos direktoriaus įsakymu.

12. Teisės aktais nustatytais atvejais, laidojant žmonių palaikus valstybės ar savivaldybės biudžeto lėšomis, kapavietė skiriama Savivaldybės administracijos direktoriaus įsakymu nurodytame kvartale ir Klaipėdos miesto savivaldybės tarybos nustatyta tvarka.

13. Jeigu pagal pateiktą laidojančio asmens prašymą buvo skirta nauja kapavietė ir išduotas leidimas laidoti, kapavietės vieta nebekeičiama.

14. Jeigu laidojantis asmuo atsisako (raštu, žodžiu) laidoti mirusįjį Klaipėdos miesto kapinėse skirtoje kapavietėje, darbuotojas, skyręs kapavietę, surašo aktą, kuriame nurodo žinomas faktines aplinkybes. Šio akto pagrindu Skyriaus vedėjo pavedimu panaikinamas išduotas leidimas laidoti ir minima kapavietė gali būti skiriama kitiems asmenims.

**III SKYRIUS**

**BAIGIAMOSIOS NUOSTATOS**

15. Šis Aprašas galioja Klaipėdos miesto viešosiose kapinėse, išskyrus atvejus, kai tokia veikla yra papildomai reglamentuojama atitinkamais Klaipėdos miesto savivaldybės tarybos sprendimais.

16. Už šio Aprašo pažeidimus taikoma atsakomybė pagal Lietuvos Respublikos teisės aktus.

17. Darbuotojų, atliekančių Apraše minimų darbų kontrolės procedūras, pagrindinės teisės, pareigos ir atsakomybė aprašomos jų pareigybių aprašymuose.

18. Už šio Aprašo vykdymą yra atsakingas Skyrius. Aprašo kontrolė pavedama Savivaldybės administracijos Miesto ūkio departamento direktoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_